b'\n_START_ARTICLE_\nMordovia\n_START_SECTION_\nOra local\xc4\x83\n_START_PARAGRAPH_\nMordovia este amplasat\xc4\x83 pe fusul orar al Moscovei (MSK/MSD). Diferen\xc8\x9ba fa\xc8\x9b\xc4\x83 de UTC este de +0300\xc2\xa0(MSK)/+0400\xc2\xa0(MSD).\n_START_SECTION_\nLacurile\n_START_PARAGRAPH_\n\xc3\x8en Mordovia sunt peste 500 de lacuri.\n_START_SECTION_\nResursele naturale\n_START_PARAGRAPH_\nRepublica nu dispune de resurse naturale importante, exploatabile din punct de vedere industrial. Exist\xc4\x83 unele rezerve de turb\xc4\x83 \xc8\x99i izvoare de ap\xc4\x83 mineral\xc4\x83.\n_START_SECTION_\nIstoria veche\n_START_PARAGRAPH_\nPrimele descoperiri arheologice privind locuirea teritoriului Mordoviei sunt din perioada neoliticului. \xc3\x8en secolul al VI-lea apar primele \xc3\xaensemn\xc4\x83ri care \xc3\xaei men\xc8\x9bioneaz\xc4\x83 ca poporul fino-ugric mordvin. _NEWLINE_Mai t\xc3\xa2rziu, mordvinii au ajuns sub controlul Bulgariei de pe Volga \xc8\x99i a Rusiei Kievene. \xc3\x8en ciuda acestei rela\xc8\x9bii de subordonare feudal\xc4\x83, conduc\xc4\x83torii mordvini au atacat \xc8\x99i jefuit \xc3\xaen repetate r\xc3\xa2nduri suzeranii protobulgari sau ru\xc8\x99i.\n_START_SECTION_\nSt\xc4\x83p\xc3\xa2nirea mongol\xc4\x83\n_START_PARAGRAPH_\nMongolii au cucerit zone vaste \xc3\xaen Europa r\xc4\x83s\xc4\x83ritean\xc4\x83 \xc3\xaen secolul al XIII-lea. Ei au \xc3\xaenfiin\xc8\x9bat Hanatul Hoarda de Aur \xc3\xaen 1241, subjug\xc3\xa2nd Mordovia. Mordvinii au luptat uneori al\xc4\x83turi de armatele cnezilor ru\xc8\x99i \xc3\xaempotriva mongolilor. Hoarda de Aur s-a destr\xc4\x83mat \xc3\xaen jurul anului 1330, iar mordvinii au ajuns sub st\xc4\x83p\xc3\xa2nirea Hanatului Kazanului, unul dintre statele succesoare ale Hoardei de Aur.\n_START_SECTION_\nSt\xc4\x83p\xc3\xa2nirea rus\xc4\x83\n_START_PARAGRAPH_\nC\xc3\xa2nd \xc8\x9barul Ivan cel Groaznic a cucerit Hanatul Kazanului \xc3\xaen 1552, mordvinii au ajuns sub st\xc4\x83p\xc3\xa2nirea ru\xc8\x99ilor. Clasa conduc\xc4\x83toare mordvin\xc4\x83 s-a rusificat rapid \xc8\x99i de-abia \xc3\xaen 1821 s-a f\xc4\x83cut prima traducere a Noului Testament \xc3\xaen limba erzia, adresat\xc4\x83 mordvinilor de r\xc3\xa2nd. Cultura mordvin\xc4\x83 a fost p\xc4\x83strat\xc4\x83 \xc3\xaen zonele rurale. Ru\xc8\x99ii au \xc3\xaenceput o campanie de convertire a mordvinilor la ortodoxie la \xc3\xaenceputul secolului al XVIII-lea. Mordvinii au renun\xc8\x9bat la \xc8\x99amanism foarte \xc3\xaencet, iar multe dintre caracteristicile credin\xc8\x9belor str\xc4\x83mo\xc8\x99e\xc8\x99ti au reu\xc8\x99it s\xc4\x83 supravie\xc8\x9buiasc\xc4\x83 \xc3\xaen cadrul culturii popula\xc8\x9biei locale, care era \xc3\xaen mod oficial cre\xc8\x99tin\xc4\x83. Cele mai multe traduceri din limba rus\xc4\x83 \xc3\xaen limbile mordvine au fost \xc3\xaen principal scrieri religioase. Limbile mordvine au folosit \xc3\xaen secolul al XVIII-lea alfabetul latin, dar de pe la mijlocul secolului al XIX-lea au \xc3\xaenceput s\xc4\x83 foloseasc\xc4\x83 alfabetul chirilic.\n_START_SECTION_\nParte a Uniunii Sovietice\n_START_PARAGRAPH_\n\xc3\x8en timpul Revolu\xc8\x9biei din 1917 \xc8\x99i mai apoi \xc3\xaen timpul R\xc4\x83zboiului Civil, Mordovia a fost st\xc4\x83p\xc3\xa2nit\xc4\x83 \xc3\xaen cel mai mult timp de oponen\xc8\x9bii bol\xc8\x99evicilor (Mi\xc8\x99carea Alb\xc4\x83). C\xc3\xa2nd bol\xc8\x99evicii au ie\xc8\x99it c\xc3\xa2\xc8\x99tig\xc4\x83tori la sf\xc3\xa2r\xc8\x99itul r\xc4\x83zboiului civil, Mordovia a devenit parte a Uniunii Sovietice. \xc3\x8en 1925 guvernul sovietic a \xc3\xaenfiin\xc8\x9bat districte autonome \xc8\x99i soviete locale \xc3\xaen zonele locuite de mordvini. \xc3\x8en epoca sovietic\xc4\x83 au fost dezvoltate dou\xc4\x83 limbi scrise: una bazat\xc4\x83 pe dialectul erzian \xc3\xaen 1922 \xc8\x99i una bazat\xc4\x83 pe dialectul mok\xc8\x99a \xc3\xaen 1923, am\xc3\xa2ndou\xc4\x83 folosind alfabetul chirilic. Regiunea Autonom\xc4\x83 Mordvin\xc4\x83 a fost \xc3\xaenfiin\xc8\x9bat\xc4\x83 pe 16 iulie 1928, a fost ridicat\xc4\x83 la rangul de District na\xc8\x9bional Autonom pe 10 ianuarie 1930, pentru ca pe 20 decembrie 1934 s\xc4\x83 fie proclamat\xc4\x83 Republica Sovietic\xc4\x83 Socialist\xc4\x83 Autonom\xc4\x83 Mordvin\xc4\x83.\n_START_SECTION_\nParte a Federa\xc8\x9biei Ruse\n_START_PARAGRAPH_\nDup\xc4\x83 dezintegrarea Uniunii Sovietice, RSSA Morvin\xc4\x83 s-a autoproclamat Republica Modovia \xc3\xaen 1991, r\xc4\x83m\xc3\xa2n\xc3\xa2nd parte a Federa\xc8\x9biei Ruse. Actuala form\xc4\x83 de existen\xc8\x9b\xc4\x83 a Republicii Mordivia dateaz\xc4\x83 din 25 ianuarie 1994.\n_START_SECTION_\nPolitic\xc4\x83\n_START_PARAGRAPH_\n\xc8\x98eful statului Mordovia este capul Republicii. Cap actual al Republicii este Vladimir Volkov[*].\n_START_SECTION_\nEconomia\n_START_PARAGRAPH_\nCele mai importante ramuri industriale ale republicii sunt cea constructoare de ma\xc8\x99ini, chimic\xc4\x83, de prelucrare a lemnului \xc8\x99i a industriei alimentare. Cele mai importante \xc3\xaentreprinderi industriale func\xc8\x9bioneaz\xc4\x83 \xc3\xaen capitala Saransk, dar \xc8\x99i \xc3\xaen alte c\xc3\xa2teva ora\xc8\x99e precum Kovilkino \xc8\x99i Ruzayevka.\n_START_SECTION_\nCultura\n_START_PARAGRAPH_\n\xc3\x8en republic\xc4\x83 exist\xc4\x83 mai multe muzee. Printre cele mai importante de afl\xc4\x83 "Muzeul Republican Unit de Studii Regionale" \xc8\x99i "Muzeul Culturii Mordvine" din Saransk. "Biblioteca Na\xc8\x9bional\xc4\x83 a Republicii Mordovia" este cea mai mare bibliotec\xc4\x83 a republicii. "Teatrul de Stat de P\xc4\x83pu\xc8\x99i" a Republicii Mordovia cu sediul \xc3\xaen Saransk, este cunoscut \xc3\xaen toat\xc4\x83 Rusia. Cele mai multe spectacole ale acestui teatru sunt transpunerea pe scen\xc4\x83 a unor basme ruse\xc8\x99ti.\n_START_SECTION_\nEduca\xc8\x9bia\n_START_PARAGRAPH_\nCele mai importante institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt superiot include Universitatea de Stat din Mordovia \xc8\x99i Institutul Pedagogic de Stat din Mordovia, am\xc3\xa2ndou\xc4\x83 din Saransk.\n_START_SECTION_\nReligia\n_START_PARAGRAPH_\nCei mai mul\xc8\x9bi credincio\xc8\x99i apar\xc8\x9bin Bisericii Ortodoxe Ruse.'